Kim delos Santos

Si Kim Nicole Gehring de los Santos (ipinanganak noong Hulyo 23, 1981 sa New Jersey, Estados Unidos), mas kilala bilang Kim delos Santos, ay dating artista at personalidad sa telebisyon sa Pilipinas na naging nars sa Texas, Estados Unidos. Unang lumabas si Kim sa pelikulang Rosenda (1989) na ang pagganap bilang batang aktres ay nagawaran siya ng parangal ng Film Academy of the Philippines (o FAP, literal sa Tagalog: Akademya ng Pelikula ng Pilipinas) bilang Pinakamahusay na Gumaganap na Bata. Lubos siyang nakilala sa pagbida niya sa mga seryeng pantelebisyon na Anna Karenina at T.G.I.S..

Karera

Pagiging artista
Nagsimula ang karera ni Kim sa paglabas sa pelikula noong 1989 na Rosenda kung saan gumanap siya bilang anak ng mga karakter nina Janice de Belen at Gabby Concepcion. Nagawaran siya ng parangal ng FAP bilang Pinakamahusay na Gumaganap na Bata sa pelikulang iyon.

Nagkaroon siya ng pangalan sa daigdig ng shobis nang lumabas siya sa mga seryeng pantelebisyon ng GMA Network na T.G.I.S. at Anna Karenina habang nakakontrata sa Viva Films. Tumagal ang Anna Karenina ng anim na taon mula 1996 hanggang 2002 na siyang pinakamatagal na seryeng pandrama na umere sa GMA Network. Ginampanan ni Kim ang papel na Nina, isa sa tatlong pangunahing karakter ng serye na umere tuwing linggo ng hapon. Ang dalawang iba pang pangunahing karakter ay sina Anna (ginampanan ni Antoinette Taus) at Karen (ginampanan ni Sunshine Dizon).

Sa pangkabataang palabas na T.G.I.S., ginampanan ni Kim ang papel na Tere Gonzaga. Una siyang pinares sa karakter ni Dingdong Dantes na Iñaki. Nang naglaon ang serye pinares ang karakter ni Kim sa karakter ni Dino Guevarra na David. Pumasok ang karakter na ito noong 1998. Naging tanyag ang tambalang Dino at Kim kaya nagsama din sila sa mga pelikulang Dahil May Isang Ikaw, My Pledge of Love, Lahat ng Ito'y Para Sa 'Yo at Honey, My Love, So Sweet.

Lumabas din si Kim sa iba pang pelikula tulad ng Where 'D' Girls 'R''' (1996), Laging Naroon Ka (1997), at Azucena (1998). Naroon din siya sa bersyong pelikula ng T.G.I.S. ang T.G.I.S.: The Movie (1997).

Pagiging nars

Noong 2004, iniwanan niya ang shobis at pumunta sa Estados Unidos. Nag-aral siya doon sa isang paaralan ng pagna-nars at naging nars ng dialisis sa isang klinika sa Houston, Texas habang nagtatrabaho sa isang restawran. Pinagpatuloy pa niya ang kanyang pag-aaral at nagtapos ng Maestro sa Agham ng Narsing at naging Tagapagsanay ng Pagnanars ng Sikiyatrikong Kalusugang Pangkaisipan. 

Personal na buhay

Ama ni Kim si Hormaidas delos Santos na namatay noong 2015 at may kapatid din si Kim na dating batang aktor, si Eddie delos Santos. Nagngangalang Dolores ang kanyang ina na isang Amerikano. Nagkaroon si Kim ng problema sa tiroideo na dahilan ng pagbigat ng kanyang timbang. 

Naging magkasintahan sila ng kanyang katambal sa pelikula at telebisyon na si Dino Guevarra. Sibil silang naikasal sa San Juan, Kalakhang Maynila noong Enero 9, 2002 at ang noo'y Alkalde ng San Juan na si JV Ejercito ang nagkasal sa kanila. Nailahad ang kuwentong pag-ibig nina Kim at Dino sa isang episodyo ng Magpakailanman'' sa GMA Network noong 2003. Naghiwalay sila noong 2004 at napawalang-bisa ang kasal noong 2010. Noong 2013, nagkipagkasundo siya sa isang lalaki subalit naudlot din ang kanilang relasyon.
Mga sanggunian

Kategorya:Mga artista mula sa Pilipinas
Kategorya:Mga nars
Kategorya:Mga Amerikanong liping-Pilipino
Kategorya:Ipinanganak noong 1981